《中阁禅院》
宋代·留元崇

初来罗浮山，万变骇林壑。
更作招提游，佳处在中阁。
忽然天地间，一纵千里目。
未论云顶上，此景占仍独。
近闻泉涓涓，青眺山簇簇。
檐压乔松低。槛有余霞落。
长风东南来，皓月襟袖薄。
境静僧幽閒，意远味淡泊。
抱琴归去来，禅榻寄一宿。
白云依古山，青霄起孤鹤。

作者简介：留元崇，泉州晋江（今福建泉州）人。筠子，正孙。以荫仕，尝为广东安抚司主管机宜文字，时至罗浮山游（《罗浮山志会编》卷六）。宁宗嘉定间通判兴化军（清道光《福建通志》卷九四）。事见《福建通志》卷一七六《留正传》附。今录诗十首。